Εφαρμογή της κλίμακας Bayley, σε παιδιά που γεννήθηκαν πριν από την 32η εβδομάδα της κύησης στη Βόρειο Ελλάδα
Authors: Βελίκος Κωνσταντίνος 
Published: September 2021

Τα πρόωρα νεογνά βρίσκονται σε υψηλό κίνδυνο εμφάνισης νευροαναπτυξιακής διαταραχής ακόμη και σε απουσία γνωστών εγκεφαλικών επιπλοκών λόγω της προωρότητας. Εκτίμηση της επίδρασης θεραπευτικών παρεμβάσεων σε συνδυασμό με τα νευροαναπτυξιακά ευρήματα, απαιτείται για την βελτίωση ή την αντιμετώπιση νευροαναπτυξιακών επιπλοκών της προωρότητας. Το Bayley-III είναι σήμερα το πιο συχνά χρησιμοποιούμενο εργαλείο για την αξιολόγηση της πρώιμης ανάπτυξης τόσο σε κλινικό όσο και σε ερευνητικό επίπεδο.Σκοπός της μελέτης ήταν η εκτίμηση του αναπτυξιακού προφίλ μιας ομάδας πρόωρων νεογνών στο 1ο, 2ο και 3ο έτος διορθωμένης ηλικίας, η αξιολόγηση της σταθερότητας των αποτελεσμάτων, η μελέτη της επίδρασης των νεογνικών παραγόντων και προβλημάτων της προωρότητας στην νευροαναπτυξιακή εξέλιξη, η διερεύνηση της άποψης των γονέων σχετικά με την αναπτυξιακή πρόοδο των παιδιών και η οργάνωση πακέτων δομημένων οδηγιών προς αυτούς. Οι κλίμακες του Bayley-III (νόησης, γλώσσας, κίνησης, κοινωνικότητας-συναισθήματος και προσαρμογής συμπεριφοράς) εφαρμόστηκαν σε 120 πρόωρα νεογνά (≤ 32 εβδομάδων) σε μέση διορθωμένη ηλικία 12, 24 και 36 μηνών. Μια ομάδα 30 τελειόμηνων νεογνών χρησιμοποιήθηκε σαν Ομάδα Ελέγχου. Δύο τύποι δείκτη Νευροαναπτυξιακής Καθυστέρησης ορίστηκαν για την ήπια και τη μέτρια/σοβαρή καθυστέρηση (σύνθετη βαθμολογία <85 και <70 και βαθμολογία κλίμακας <7 και <4). Τα αναπτυξιακά αποτελέσματα αξιολογήθηκαν σε σχέση με περιβαλλοντικές επιρροές, θεραπευτικές παρεμβάσεις και επιπλοκές προωρότητας. Η εκτίμηση εφαρμόστηκε και βαθμολογήθηκε από τον ίδιο αξιολογητή, μελετήθηκαν και οι πέντε κλίμακες με όλους τους τύπους βαθμολόγησης, σε μια ομάδα παιδιών από την ίδια γεωγραφική περιοχή χωρίς φυλετικές ή εθνικές διαφορές. Σύνθετη και βαθμολογία Κλίμακας στις κλίμακες και υποκλίμακες νόησης, γλώσσας και κίνησης ήταν χαμηλότερες από την 50η εκατοστιαία θέση, χωρίς σημαντικές διαφορές μεταξύ τους. Τα αποτελέσματα της Κοινωνικότητας-Συναισθήματος και Προσαρμογής Συμπεριφοράς, που προέρχονται από τα ερωτηματολόγια των γονέων, βρέθηκαν κοντά στις μέσες τιμές και σημαντικά υψηλότερες της εκτίμησης του εξεταστή. Ο δείκτης Νευροαναπτυξιακής Καθυστέρησης ήταν υψηλότερος στα εξαιρετικά χαμηλού βάρους γέννησης νεογνά από ότι στα πολύ χαμηλού βάρους γέννησης αλλά οι διαφορές ήταν σημαντικές μόνο στην Κλίμακα Νόησης. Πολυμεταβλητές αναλύσεις έδειξαν ότι μεταγγίσεις αίματος, το παθολογικό υπερηχογράφημα εγκεφάλου, το φύλλο, η ενδομήτρια καθυστέρηση αύξησης, η χρήση μηχανικού αερισμού και η χορήγηση οξυγόνου επηρεάζουν δυσμενώς την νευροαναπτυξιακή έκβαση. Η νευροαναπτυξιακή εκτίμηση με τη χρήση του Bayley-III είναι ιδιαίτερα σημαντική για τη συγκέντρωση πληροφοριών σχετικά με την εξέλιξη των παιδιών που γεννήθηκαν πρόωρα. Καλύτερες ηλικίες αξιολόγησης αναγνωρίστηκαν ο 1ος και 3ος χρόνος. Οι γονείς υπερεκτιμούν τις ικανότητες των παιδιών τους. Τα παιδιά που γεννήθηκαν πρόωρα είχαν χαμηλότερες βαθμολογίες συγκρινόμενα με τελειόμηνα παιδιά της ομάδας ελέγχου. Τα Εξαιρετικά Χαμηλού Βάρους Γέννησης νεογνά είχαν χαμηλότερες αναπτυξιακές δυνατότητες χωρίς βελτίωση με το χρόνο και σημαντικά υψηλότερο νοητικό δείκτη αναπτυξιακής καθυστέρησης στην ηλικία των 3 ετών. Τα αναπτυξιακά αποτελέσματα σχετίζονται με σειρά περιβαλλοντικών, βιολογικών και ιατρικών καταστάσεων σχετικών με την προωρότητα. Για την βέλτιστη νευροαναπτυξιακή εξέλιξη των παιδιών που γεννήθηκαν πρόωρα κρίνεται απαραίτητη η έγκαιρη και έγκυρη αξιολόγηση της αναπτυξιακής κατάστασης, η εφαρμογή κατάλληλων εξατομικευμένων προγραμμάτων πρώιμης παρέμβασης με άμεση και συνεχή εμπλοκή των γονέων σε συνδυασμό με την εφαρμογή θεραπευτικής στρατηγικής στη περιγεννητική περίοδο για τη μείωση των επιπλοκών της προωρότητας.